1.

adresează Consiliului următoarele recomandări: UE la ONU și ratificarea Tratatului de la Lisabona a) solicită ca prioritățile politice ale UE pentru următoarea sesiune a Adunării Generale a ONU să facă obiectul unei dezbateri aprofundate și cuprinzătoare între Parlamentul European, Consiliu și Comisie, b) consideră că reprezentanțele permanente de la New York ale statelor membre ale UE ar trebui să privească poziția oficială a Consiliului privind prioritățile Adunării Generale a ONU ca pe o platformă politică obligatorie de utilizat în cadrul negocierilor cu alte țări, c) este încredințat că pozițiile statelor membre ale UE în cadrul ONU ar trebui în general să fie coordonate mai întâi la nivelul grupurilor de lucru ale Consiliului, ceea ce le-ar permite diplomaților de la New York să adopte mai ușor o poziție comună asupra unor aspecte specifice în cadrul organismelor ONU și ar oferi mai mult timp pentru consultări și negocieri cu alte grupări regionale sau țări aparținând unor astfel de grupări, d) invită Consiliul și Comisia să ia în considerare o reorganizare și o extindere a oficiilor lor de la New York și Geneva, având în vedere competențele și responsabilitățile sporite exercitate de către reprezentanții UE, în perspectiva ratificării Tratatului de la Lisabona, garantând coordonarea optimă a politicilor, programelor și fondurilor comunitare cu instrumentele și misiunile desfășurate în cadrul politicii externe și de securitate comune a UE, e) îndeamnă Consiliul și Comisia să studieze în detaliu implicațiile pe care Tratatul de la Lisabona le are în ceea ce privește reprezentarea pe viitor a UE în cadrul ONU și solicită statelor membre să depună eforturi clare și neechivoce pentru a asigura că UE se bucură de o vizibilitate și o autoritate adecvate în cadrul organelor și forurilor ONU, f) încurajează Consiliul să negocieze și să stabilească, cât mai curând, natura operațională a statutului de observator UE la ONU, g) solicită, de asemenea, statelor membre ale UE să acționeze în vederea revizuirii structurii actuale a grupărilor regionale din cadrul ONU, astfel ca aceasta să reflecte componența UE rezultată în urma ultimei extinderi, h) invită Consiliul și Comisia să informeze regulat Parlamentul cu privire la implicațiile, inclusiv de natură bugetară, ale oricărui pas eventual făcut în direcția reorganizării prezenței UE în cadrul diferitelor componente ale ONU, inclusiv Secretariatul acesteia, precum și asupra fondurilor și programelor sale, Contribuția UE la reformele ONU i) salută reluarea activității Grupului de lucru pentru revitalizarea Adunării Generale a ONU, însărcinat să identifice modalitățile de ridicare a gradului de autoritate, eficacitate și eficiență a Adunării, precum și de întărire a rolului acesteia și solicită statelor membre ale UE ca, în acest context, să promoveze întărirea rolului Președintelui Adunării Generale și, totodată, alocarea resurselor financiare, umane și de infrastructură adecvate, ca și cooperarea sistematică dintre Adunarea Generală, Secretarul General și Consiliul de securitate al ONU, astfel ca responsabilitățile și legitimitatea acestuia să crească, j) încurajează statele membre ale UE să solicite, în continuare, mult așteptata revizuire a mandatului, destinată să consolideze și să actualizeze programul de lucru al ONU, astfel ca acesta să răspundă cerințelor actuale ale statelor membre ale UE, prin reexaminarea tuturor mandatelor mai vechi de cinci ani care își au originea în rezoluțiile Adunării Generale și ale altor organisme, k) reamintește statelor membre ale UE angajamentele solemne asumate în cadrul Summit-ului mondial 2005 de consolidare a ONU prin introducerea mai multor reforme la nivelul managementului și Secretariatului; solicită Consiliului să sprijine aceste reforme, pentru ridicarea gradului de responsabilitate și supraveghere, îmbunătățirea transparenței și a performanțelor manageriale și pentru consolidarea moralității, eficienței și eficacității organizaționale urmărind, în primul rând și mai ales, reformarea structurii Secretariatului, l) îndeamnă insistent Consiliul să ia toate măsurile necesare pentru ca Departamentul ONU pentru operații de menținere a păcii și Departamentul ONU pentru afaceri politice să dispună de personal pe măsura sarcinilor și responsabilităților ce le incumbă și să sprijine eforturile depuse în acest sens de Secretarul General al ONU, m) îndeamnă statele membre ale UE să sprijine eforturile Secretarului General al ONU, în vederea punerii în aplicare a conceptului „responsabilitatea de a proteja”, adoptat în cadrul Summit-ului mondial din 2005; solicită statelor membre ale UE să participe activ la acest proces, n) invită Consiliul să sprijine pe deplin relansarea negocierilor urmărind implementarea recomandărilor Comitetului la nivel înalt pentru coerență sistemică și recomandă statelor membre ale UE să coopereze în mod activ cu țările în curs de dezvoltare care beneficiază de asistență națională sau europeană și să exercite influența colectivă a UE, precum și cea individuală a statelor membre, astfel încât să se asigure sprijinul acestor țări în vederea revizuirii integrale a sistemului de livrare a ajutoarelor ONU și promovarea unei mai mari coerențe între politicile ONU în teritoriu, o) solicită statelor membre ale UE ca, în ceea ce privește reforma Consiliului de securitate al ONU, să adopte o poziție bazată pe o mai strânsă coeziune care, păstrând obiectivul final, acela ca UE să dispună de un loc permanent în cadrul unei ONU reformate, urmărește concomitent și creșterea ponderii Uniunii proporțional cu contribuția UE la operațiile de menținere a păcii ale ONU și la asistența ONU pentru dezvoltare, p) reamintește, în acest context, statelor membre ale UE că este de maximă importanță ca statele membre ale UE prezente în Consiliul de securitate să prezinte și să susțină poziția oficială a UE, să informeze corespunzător celelalte state membre ale UE despre discuțiile purtate în cadrul Consiliului de securitate și să-și coordoneze activ pozițiile cu grupurile de lucru de resort din cadrul Consiliului de miniștri al UE, q) solicită statelor membre ale UE să sprijine grupul operativ de reformă a Consiliului de securitate condus de Președintele Srgjan Kerim; salută, în acest sens, impulsul în favoarea reformării Consiliului de securitate generat de inițiativa denumită „Overarching Process” („Procesul atotcuprinzător”); încurajează Consiliul să promoveze o discuție orientată asupra punctelor de convergență, destinată să aducă progrese tangibile în această privință, UE si Consiliul pentru drepturile omului al ONU r) îndeamnă insistent statele membre, în special Franța și Slovacia, în calitate de membri nou aleși în Consiliul ONU pentru Drepturile Omului, să-și intensifice eforturile pentru a asigura funcționarea cu succes a Consiliului pentru drepturile omului, în vederea protejării și promovării drepturilor universale; solicită, în acest sens, un grad mai mare de responsabilitate în cadrul procedurii de instituire și reînnoire a Procedurilor speciale de numire a titularilor de mandat, care ar trebui să se bazeze pe principiile transparenței și competiției reale, s) subliniază importanța participării societății civile la lucrările Consiliului pentru drepturile omului al ONU și îndeamnă statele membre ale UE care iau parte la aceste lucrări să instituie proceduri și instrumente eficiente care să permită societății civile să participe la lucrările Consiliului pentru drepturile omului al ONU, pentru a asigura o protecție mai bună a drepturilor omului în lume și pentru a contribui în mod pozitiv la transparența acestei instituții, t) solicită Consiliului să sprijine eforturile care vizează sporirea responsabilității statelor membre ale ONU în domeniul drepturilor omului prin creșterea eficienței mecanismului de evaluare periodică universală, în special prin adoptarea unor proceduri mai stricte, pentru a evita tacticile deliberate de obstrucție sau de diversiune, u) este preocupat de criticile recente îndreptate împotriva Oficiului Înaltului comisar pentru drepturile omului; îndeamnă statele membre ale UE să sprijine acest Oficiu, în special în cadrul Comitetului V al Adunării Generale, astfel încât să asigure păstrarea integrității independenței Oficiului și a garantării tuturor resurselor financiare necesare îndeplinirii mandatului acestuia; solicită statelor membre ale UE să urmărească îndeaproape procedura de numire a noului Înalt comisar, actualul mandat expirând în iunie 2008, v) solicită tuturor statelor membre ale UE să participe, în continuare, la pregătirea Conferinței de revizuire Durban din 2009 și să ofere tuturor părților interesate ocazia de a-și reînnoi hotărârea și angajamentul de a combate rasismul, discriminarea rasială și de castă, xenofobia și orice altă formă de intoleranță, precum și de a fixa repere concrete în vederea eradicării rasismului, în temeiul și cu deplina respectare a Declarației de la Durban și a Planului de acțiune, w) solicită Consiliului să ia măsurile necesare pentru a evita repetarea evenimentelor negative asociate cu prima conferință Durban; solicită tuturor statelor membre ale UE să garanteze participarea societății civile la Conferința de revizuire Durban 2009 de la Geneva, în conformitate cu Carta ONU și cu Rezoluția 1996/31 din 25 iulie 1996 a Consiliului economic și social al ONU, x) solicită tuturor statelor membre ale UE să promoveze și să apere drepturile copiilor prin sprijinirea integrării drepturilor copiilor în toate activitățile din cadrul organelor și mecanismelor relevante din sistemul ONU, UE și Comisia de construire a păcii a ONU (CCP) y) consideră că statele membre ale UE ar trebui să sprijine colectiv întărirea rolului CCP în raporturile cu sistemul ONU și să asigure că se ține cont de recomandările acesteia de către organele ONU și preconizează consolidarea sinergiilor între CCP și agențiile, fondurile și programele ONU; subliniază importanța unei cooperări mai strânse între CCP și instituțiile financiare internaționale implicate activ în țările aflate în situații postconflictuale, z) invită Consiliul și statele membre ale UE să încurajeze contribuțiile la Fondul ONU de consolidare a păcii pentru a garanta că acesta dispune de resurse suficiente, aa) îndeamnă insistent statele membre ale UE din Consiliul de securitate să faciliteze consultarea CCP în privința înscrierii unor țări noi pe ordinea de zi a Comisiei de consolidare a păcii și în privința mandatului operațiunilor integrate de construire a păcii, în special, pentru a asigura o tranziție armonioasă, la momentul necesar, de la operațiunile de menținere a păcii la operațiunile de consolidare a păcii; salută, în această privință, faptul că Biroul de asistență pentru consolidarea păcii este asociat cu procesul integrat de planificare a misiunilor, ab) consideră că, pe lângă ameliorarea coordonării dintre actori, garantarea unor finanțări previzibile și acordarea unei mai mari atenții, la nivel internațional, țărilor aflate în perioade postconflictuale, CCP ar trebui ca, împreună cu departamentele de profil ale ONU, să îmbunătățească și capacitatea de învățare a organizației în domeniul consolidării păcii, ac) din perspectiva celor de mai sus, subliniază că resursele umane și financiare de care dispune CCP trebuie să fie dimensionate proporțional cu sarcinile și așteptările organismelor ONU și ale țărilor beneficiare și solicită statelor membre ale UE să ridice această chestiune în cadrul comisiei competente a Adunării Generale a ONU, UE și ODM ad) îndeamnă Consiliul să sprijine solicitările președintelui Barroso și ale comisarului Louis Michel la adresa statelor membre ale UE de a elabora calendare naționale clare și obligatorii pentru sporirea ajutoarelor efective, în vederea creșterii ajutorului efectiv pentru a realiza obiectivul comun de 0,56 % din venitul național brut în 2010 și de 0,7 % în 2015, ae) reamintește statelor membre ale UE că, în acest moment, nu sunt necesare noi promisiuni sau proceduri pentru realizarea ODM și că accentul trebuie plasat pe îndeplinirea promisiunilor și angajamentelor asumate deja și pe consolidarea procedurilor existente, af) observă că este în continuare necesară soluționarea crizei finanțării publice a serviciilor de sănătate dacă se dorește realizarea celor trei ODM în domeniul sănătății, prin finanțarea adecvată, previzibilă și regulată destinată resurselor umane, accesul la medicamente și gestionarea decentralizată și participativă; invită statele membre să depună toate eforturile pentru consolidarea unor sisteme de sănătate universale, integrate, care răspund nevoilor locale, și să includă treptat integrarea programelor specifice privind anumite boli (ODM 6), ag) consideră că egalitatea de gen (ODM 3) este un element esențial în cadrul eforturilor de realizare a ODM și recomandă ca statele membre ale UE să abordeze urgent chestiunea deficitului financiar global pentru realizarea ODM 3; constată că, pe lângă educație, autonomizarea femeilor contribuie semnificativ la realizarea ODM 4 privind mortalitatea infantilă și a ODM 5 privind sănătatea mamelor, aceștia fiind indicatori decisivi ai progresului general al dezvoltării, ah) constată că, în ciuda unor progrese semnificative realizate în ultimii ani în ceea ce privește educația primară universală, aproximativ 93 de milioane de copii de vârstă școlară nu frecventau încă școala în 2006, majoritatea dintre aceștia fiind fete; invită statele membre să abordeze chestiunea nevoilor financiare tot mai mari pentru sprijinirea educației, inclusiv în statele fragile, afectate de conflicte, ai) reamintind de angajamentele UE de a promova politici coerente în domeniul dezvoltării, recomandă Consiliului și statelor membre ale UE să încurajeze discuții la nivelul ONU privind modalitatea prin care să se asigure că eforturile și obiectivele legate de schimbările climatice consolidează realizarea ODM; constată că sunt necesare contribuții și mai mari la fondurile de adaptare pentru a asigura în țările cele mai sărace o dezvoltare care să nu afecteze clima, aj) îndeamnă statele membre ale UE să participe activ la Reuniunea la nivel înalt privind privind implementarea Noului Parteneriat pentru Africa (NEPAD), care urmează să aibă loc în 22 septembrie 2008 și la Reuniunea la nivel înalt a ONU privind ODM, care urmează să aibă loc în 25 septembrie 2008 la New York, ak) recomandă Consiliului și statelor membre ale UE să reia discuțiile privind reducerea datoriilor la nivelul ONU, cu scopul de a redefini criteriile de sustenabilitate a datoriilor într-o manieră care să promoveze mai degrabă progresele în cadrul obiectivelor de dezvoltare decât rambursarea datoriilor, al) consideră că ratele mortalității materne continuă să fie inacceptabil de ridicate în multe țări în curs de dezvoltare, numărul femeilor care mor în fiecare an din cauza unor complicații în timpul sarcinii sau al nașterii care pot fi tratate și prevenite fiind de 500 000; îndeamnă, prin urmare, statele membre să își intensifice în mod semnificativ eforturile și finanțarea pentru a asigura accesul universal la informații și servicii privind sănătatea sexuală și reproductivă, care sunt esențiale pentru realizarea ODM în domeniul sănătății, garantarea egalității de gen și lupta împotriva sărăciei, am) având în vedere criza alimentară actuală, îndeamnă Consiliul și statele membre ale UE să ia măsuri pentru a reduce denaturarea schimburilor comerciale, Îmbunătățirea cooperării UE-ONU în practică an) îndeamnă statele membre ale UE și Comisia să sprijine Fondul ONU pentru Democrație (UNDEF), atât la nivel politic, cât și financiar, ao) solicită Consiliului și în special acelora dintre statele membre ale UE care sunt membri permanenți sau nepermanenți ai Consiliului de Securitate al ONU să militeze pentru revizuirea sistemului de sancțiuni (lista neagră a teroriștilor), în vederea alinierii acestuia la obligațiile impuse de Pactul ONU cu privire la drepturile civile și politice (UNCCPR), în special prin introducerea unor proceduri adecvate de notificare și de apel; salută în acest sens, ca pe un prim pas în direcția corectă, adoptarea de către Consiliul de Securitate al ONU a Rezoluției 1730 (2006), care instituie o procedură de retragere de pe listă și un punct central al solicitărilor de retragere de pe listă în cadrul Secretariatului ONU, ap) invită statele membre ale UE să lanseze, în cadrul ONU și anterior conferinței de revizuire menționate anterior, o dezbatere privind provocările cu care se confruntă Curtea Penală Internațională, care ar putea afecta eficacitatea Curții, cu scopul de a stabili un acord în ceea ce privește problema încă nerezolvată a definirii crimei de agresiune și condițiile în care Curtea și-ar putea exercita competența, în conformitate cu dispozițiile de la articolul 5 alineatul (2) din Statutul de la Roma, aq) consideră că, în lumina efectelor evidente pe care schimbările climatice le au asupra existenței a milioane de oameni, UE ar trebui să încurajeze în mod activ părțile la Convenția-cadru a ONU privind schimbările climatice să continue negocierile, în vederea încheierii unui acord internațional privind schimbările climatice până la sfârșitul anului 2009, și îndeamnă statele membre ale UE să preia inițiativa în aceste negocieri cuprinzătoare la nivel mondial; solicită, în plus, statelor membre ale UE să promoveze, în acest context, utilizarea surselor de energie regenerabile și fără emisii de CO2; consideră, în sfârșit, că statele membre ale UE ar trebui să ia în calcul o propunere referitoare la instituirea, la nivelul ONU, a unui serviciu de consiliere în probleme privind catastrofele, care ar urma să ofere în mod sistematic guvernelor sfaturi privind mijloacele eficiente de pregătire pentru catastrofe naturale, ar) solicită atât actorilor UE, cât și celor ONU să acorde, în general, atenție cooperării dintre UE și Uniunea Africană în materie de instituire a păcii și securității pe continentul african, orientându-se mai ales asupra modalităților prin care ONU poate îmbunătăți calitatea misiunilor sale apelând la abilitățile complementare ale UE; recomandă acordarea unei atenții deosebite fuzionării acestor capacități, astfel încât să se creeze sinergii nu numai cu privire la tehnologia și echipamentul militar, ci și în materie de legitimitate și acceptabilitate, eficiență economică și convenabilitate a mandatului, as) invită Consiliul să acorde în continuare o prioritate ridicată încheierii de parteneriate transregionale eficiente, în special colaborând cu parteneri din toate regiunile lumii pentru a garanta punerea efectivă în aplicare a Rezoluției 62/149 a Adunării Generale a ONU prin care se solicită un moratoriu universal asupra execuțiilor cu scopul de a aboli pedeapsa cu moartea, at) ia act de faptul că Secretarul General al ONU a decis reconfigurarea misiunii ONU în Kosovo, acordând, astfel, UE posibilitatea de a-și consolida rolul operațional în domeniul statului de drept și îndeamnă statele membre ale UE, care au sprijinit în unanimitate lansarea Misiunii privind supremația legii (EULEX), să monitorizeze îndeaproape implementarea acestei decizii la fața locului, au) este preocupat de blocajul în care se află negocierile referitoare la dezarmare privind chestiuni precum un tratat privind interzicerea materialelor fisionabile și un protocol de verificare pentru convenția privind armele biologice, dar și de lipsa progreselor în ratificarea Tratatului privind interzicerea totală a testelor nucleare; recunoaște, cu toate acestea, că cea de-a 63-a sesiune ONU oferă UE o oportunitate excelentă de a asuma un rol de lider în promovarea ratificării și universalizării tratatului recent încheiat privind interzicerea munițiilor cu dispersie și de a deschide negocieri cu scopul încheierii unui tratat internațional privind comerțul cu arme și a unui tratat internațional prin care să se impună o interdicție la nivel global a armelor pe bază de uraniu sărăcit; invită UE și ONU să își continue eforturile de consolidare a Programului de acțiune al ONU privind armele de calibru mic și armele ușoare și de extindere a domeniului de aplicare al Convenției de la Ottawa privind interzicerea minelor antipersonal, av) îndeamnă statele membre ale UE să depună toate eforturile necesare pentru a garanta un consens internațional care va permite încheierea negocierilor privind Convenția generală asupra terorismului internațional, aw) invită Consiliul să încurajeze toate activitățile și finanțarea corespunzătoare care vizează integrarea dimensiunii de gen în cadrul tuturor aspectelor legate de activitățile ONU, ax) îndeamnă Consiliul să sprijine toate activitățile care vizează combaterea extincției speciilor și protejarea mediului înconjurător, precum și mobilizarea resurselor financiare necesare;